Dinamo are nevoie de o minune pentru a se salva de la retrogradare. “Câinii” au nevoie de victorie cu UTA Arad, dar nu mai sunt la mâna lor pentru că trebuie ca şi jocul rezultatelor să fie în favoarea lor.
Răzvan Zăvăleanu, reprezentantul administratorului judiciar de la Dinamo, a dezvăluit la FANATIK SUPERLIGA că jucătorii nu şi-au făcut datoria, mai ales că au avut toate condiţiile şi banii la zi:
“Nu ştiu dacă este vorba de ghinion, de lipsă de valoare. Cert este că partea financiară a fost rezolvată şi jucătorii aceştia au intrat fără niciun fel de presiune financiară în teren. Au banii la zi.
Era de datoria lor să strângă puncte. Au avut nenumărate ocazii, dar n-au putut face acest lucru. Sper ca măcar în ultima etapă să dea dovadă de concentrare şi să pună foarte tare osul.
Măcar să fie cu fruntea sus după meci. Nu îmi face plăcere să vorbesc de bani, dar este un subiect pe care administratorul special s-a aplecat. Iar ei sunt în cunoştinţă de cauză.
Din păcate, am o părere foarte clară şi am trăit această situaţie şi la CFR Cluj. Era scăpată de orice emoţie, dar echipa ar fi fost ajutată foarte mult financiar dacă ar fi urcat două sau trei locuri în clasament.
Însă, fotbaliştii nu prea au treabă cu partea administrativului când e ultimă etapă. Dacă vorbim de jucători care şi-au încheiat contractul sau au semnat cu altă echipă, ăia niciodată nu mai trag.
Se întâmplă să ai accidentaţi şi nu ai cu cine să joci. Se feresc de minge, se întâmplă tot felul de lucruri ciudate. Oricum, nu poţi intra în mintea jucătorului aici. Sunt foarte importanţi banii şi dacă e vorba de 80.000 de euro.
Dar nu cred că oamenii sunt foarte pasionaţi de subiectul ăsta. E ultima etapă, poate nu vor să se accidenteze. Atunci când joci pentru un obiectiv personal, cu câteva etape înainte de final, ai o altă abordare”, a spus Zăvăleanu.
În ultima etapă, Dinamo joacă pe teren propriu cu UTA Arad. Confruntarea este programată duminică, de la ora 21:30, pe stadionul “Arcul de Triumf”. Pentru gazde singura speranţă de salvare de la retrogradare este victoria.